Národná rada Slovenskej republiky

## **VII. volebné obdobie**

 Číslo: CRD-1125/2018

**1023a**

# **S p o l o č n á s p r á v a**

výborov Národnej rady Slovenskej republiky o výsledku prerokovania návrhu poslancov Národnej rady Slovenskej republiky Eleméra JAKABA, Tibora BASTRNÁKA a Pétera VÖRÖSA na vydanie zákona, ktorým sa dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov **(tlač 1023)** v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k návrhu poslancov Národnej rady Slovenskej republiky Eleméra JAKABA, Tibora BASTRNÁKA a Pétera VÖRÖSA na vydanie zákona, ktorým sa dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov **(tlač 1023)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1244 z 19. júna 2018 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky

 Výboru Národnej rady Slovenskej republiky pre hospodárske záležitosti a

 Výboru Národnej rady Slovenskej republiky pre verejnú správu a regionálny rozvoj.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 420 zo 4. septembra 2018

Výbor Národnej rady Slovenskej republiky pre hospodárske záležitosti uznesením č. 277 zo 6. septembra 2018

Výbor Národnej rady Slovenskej republiky pre verejnú správu a regionálny rozvoj uznesením č. 152 zo 6. septembra 2018.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

V čl. I bode 1 § 28 ods. 7 sa pred slovo „vybudovania“ vkladá slovo „dočasného“.

Navrhuje sa spresnenie slovného spojenia v súlade s používanou terminológiou v predloženej novele zákona.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

V čl. I bode 1§ 28 ods. 7 a bode 2 § 28 ods. 8 a 9 sa za slová ,,na účely“ vkladajú slová ,,prevádzkovania koľajovej nemotorovej dopravy alebo“.

Navrhuje sa doplniť poslanecký návrh zákona o možnosť využitia časti dráhy, ktorú sa nepodarí predať ani prenajať aj na účely prevádzkovania koľajovej nemotorovej dopravy (napríklad cyklodreziny). V posledných rokoch sa zvýšil záujem o takýto druh dopravy, pričom jej prevádzkovanie nevyžaduje náročné technické úpravy dráhy.

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

V čl. I bode 1 a 2 (§ 28 ods. 7, § 28 ods. 8, 9, 10, 11) sa slovo „prepravu“ nahrádza slovom „dopravu“.

Navrhuje sa zosúladenie pojmu „miestna komunikácia pre cestnú nemotorovú dopravu“ v súlade so zákonom č. 135/1961 Zb. o pozemných komunikáciách (cestný zákon) v znení neskorších predpisov.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

V čl. I bode 2 § 28 ods. 9 sa slová „Rozsah práv a povinností zmluvnej osoby“ nahrádzajú slovami „Rozsah práv a povinností zmluvných strán“.

 Legislatívno-technická pripomienka.

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

V čl. I bod 2 § 28 ods. 11 sa na konci pripájajú tieto slová: ,,ak sa zmluvné strany nedohodnú inak“.

Navrhuje sa rovnaká úprava ako v prípade riadneho skončenia trvania zmluvy podľa § 28 ods. 10 poslaneckého návrhu zákona. Umožní sa tak dohoda medzi prevádzkovateľom dráhy a zmluvnou osobou, akým spôsobom sa obnoví dráha v pôvodnom telese a na pôvodnej trase.

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

Gestorský výbor odporúča hlasovať o bodoch **1 až 5** spoločne, s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

návrh poslancov Národnej rady Slovenskej republiky Eleméra JAKABA, Tibora BASTRNÁKA a Pétera VÖRÖSA na vydanie zákona, ktorým sa dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov **(tlač 1023)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 274 z 11. septembra 2018.

Týmto uznesením výbor zároveň poveril spoločného spravodajcu Petra Pamulu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 11. septembra 2018

Jana **K i š š o v á**, v.r.

predsedníčka Výboru NR SR

pre hospodárske záležitosti